
Lietuvos Respublikos Seimas,
atsižvelgdamas į tai, kad nuo 2019 m. balandžio 2 d. Kaune pradėjus veikti vadinamajai „veidrodinei” Lietuvos Respublikos žemės ūkio ministerijai (toliau – ŽŪM), ŽŪM perkėlimo į Kauną klausimas tampa vis aktualesnis;
pažymėdamas, kad 1990 m. kovo 11 d. atkūrus Lietuvos nepriklausomybę nė viena Lietuvos Respublikos ministerija nebuvo perkelta į kitą miestą;
suprasdamas, kad dėl įvykio unikalumo kyla įvairių su ministerijos perkėlimo į Kauną teisėtumu, procedūromis, nauda ir grėsmėmis susijusių klausimų;
įvertindamas, kad bendradarbiavimas su valstybės valdžios institucijomis, esančiomis dviejuose miestuose, taps sudėtingas ir brangus;
pabrėždamas tai, kad siūlomos įgyvendinti dvi viena kitai prieštaraujančios iniciatyvos - visų ministerijų perkėlimo į vieną pastatą modelis ir ŽŪM perkėlimo į Kauną projektas; 
atsižvelgdamas į tai, kad ŽŪM perkėlimui į Kauną nepritaria ūkininkų interesams atstovaujančios organizacijos; 
primindamas, kad Seimas, 2017 m balandžio 27 d. balsuodamas, ar pritarti Lietuvos Respublikos Vyriausybės įstatymo Nr. I-464 29 straipsnio pakeitimo įstatymo projektui XIIIP-492, atmetė pasiūlymą dėl ŽŪM perkėlimo į Kauną;
suvokdamas, kad Lietuvos Respublikos Konstitucijoje ypač akcentuojama Vilniaus, kaip valstybės sostinės, reikšmė, taip pat tai, kad sostinėse paprastai veikia visos centrinės tos valstybės valdžios institucijos,
ragina Lietuvos Respublikos Vyriausybę nedelsiant nutraukti ŽŪM perkėlimo į Kauną veiksmus. 

